อลิอันซ์ฯชูเบี้ยยุค4.0
นำไทยสู่ดิจิทัลฮับเสริมทีมขายทุกช่องทาง ปั๊มยอดใหม่6,500ล้าน
3 ก.พ. 2560

นำไทยสู่ดิจิทัลฮับเสริมทีมขายทุกช่องทาง ปั๊มยอดใหม่6,500ล้าน
อลิอันซ์ฯ รุกนำดิจิทัลเสริมแกร่งทุกช่องทางขาย ดันเบี้ยใหม่ปีนี้ 6,500 ล้าน เบี้ยรวมแตะ 3.25 หมื่นล้าน
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า ในปีนี้บริษัทจะนำองค์กรเข้าสู่ยุคดิจิทัล หรือ 4.0 เต็มรูปแบบ โดยไทยได้รับเลือกให้เป็นดิจิทัลฮับสำหรับภูมิภาคเอเชียแปซิฟิก ใช้เงินลงทุนกว่า 200 ล้านบาท ในการจัดตั้งศูนย์ดิจิทัล ซึ่งไทยจะเป็นศูนย์กลางในการพัฒนานวัตกรรมใหม่ๆ มาเสริมความแข็งแกร่งกับให้ช่องทางการจำหน่าย ทั้งผ่านตัวแทน ธนาคาร และช่องทางการขายตรง ให้กับประเทศต่างๆ ในภูมิภาคนี้ โดยแต่ละประเทศจะนำไปพัฒนาต่อให้สอดคล้องกับตลาดแต่ละประเทศ
ทั้งนี้ บริษัทได้ตั้งเป้าทำเบี้ยรับปีแรกในปีนี้ไว้ที่ 6,500 ล้านบาท และเบี้ยรับรวม 3.2 หมื่นล้านบาท ขณะนี้ยังไม่สามารถบอกได้ว่าจะเพิ่มขึ้นจากปีที่ผ่านมาเท่าไหร่ เนื่องจากยังอยู่ระหว่างการปิดงบบัญชี แต่เป้าหมายที่วางไว้นี้สูงกว่าปี 2559 ที่เบี้ยรับปีแรกตั้งไว้ 6,100 ล้านบาท และเบี้ยรับรวมอยู่ที่ 3.1 หมื่นล้านบาท
นายสมิธ กล่าวว่า การจะทำให้ไปถึงเป้าหมายต้องส่งเสริมให้ทั้ง 3 ช่องทางการจัดจำหน่ายทำงานได้รวดเร็ว ง่าย และสะดวก ต่อการเข้าถึงของลูกค้า ตั้งแต่การติดต่อ การส่งคำสั่งซื้อ การรับกรมธรรม์ การเรียกร้องค่าสินไหมทดแทน รวมถึงบริการหลังการขายอื่นๆ
สำหรับลูกค้าบริษัทได้พัฒนาแอพพลิเคชั่นบนโทรศัพท์มือถือ ให้ลูกค้าค้นหาข้อมูลต่างๆ ของตัวเองและสามารถศึกษาแบบประกัน เลือกแบบประกัน และแชร์ให้ครอบครัว หรือเพื่อนเพื่อสอบถามความคิดเห็น หรือพูดคุยกับพนักงานของบริษัทขณะเข้ามาดูข้อมูลได้ และจะมีการพัฒนาศูนย์บริการลูกค้า ให้มีความเป็นดิจิทัลเซอร์วิสมากขึ้น
อย่างไรก็ตาม ในปัจจุบันบริษัทมีตัวแทนอยู่ 1.1 หมื่นคน ปีนี้เพิ่มใหม่อีก 6,500 คน และได้พัฒนาแอพพลิเคชั่นอลิอันซ์ดิสคัฟเวอรี่/ดีเอ็มเอ ทำให้สามารถทำงานบนไอแพด ไอโฟน แท็บเล็ต เสนอแบบประกัน และลงลายมือชื่อคำขอเสนอซื้อบนไอแพดได้ทันที รวมทั้งสามารถเรียนรู้และอัพเดทข้อมูลผ่านการเรียนทางออนไลน์ที่ทางบริษัทจัดไว้ให้ และจะสนับสนุนให้ตัวแทนหันมาใช้ไอแพด แท็บเล็ต และเครื่องมืออื่นๆ ในการนำเสนอขายมากขึ้น